als_Latn dik_Latn sag_Latn
Në një intervistë në Tonight Ilva Tare, kryeministri i Shqipërisë, Edi Rama përjashtoi çdo mundësi bashkëpunimi paszgjedhor me Lëvizjen Socialiste për Integrim. Rama tha se sjellja e LSI ndaj koalicionit është e pakuptimtë teksa sulmojnë arritjet më të mëdha të kësaj qeverie.
Kryeministri denoncoi publikisht dhënien e patentave të automjeteve pa provë në këmbim të votave gjatë fushatës. Ndërkohë mohoi koalicionet e tjera.
Lidhur me një komunikim me ish kryeministrin Berisha, Rama tha se i ka çuar një mesazh për sheshin “Skënderbej”. Ai sqaroi edhe takimet me Fatos Nanon, duke e krahasuar me kapitenin e anijes që di sekretet e saj.
Rama e konsideron reformën në arsim si krenarinë e reformave të ndërmarra prej qeverisë së tij. Rama flet edhe për marrëveshjen me kryetarin e opozitës Basha, ndërsa shton se synimi i 4 vjeçarit të ardhshëm është reforma e plotë në administratën publike.
Intervista u transmetua mbrëmjen e 20 qershorit, 5 ditë nga zgjedhjet parlamentare të 25 qershorit 2017.
Intervista e plote
(Sqarim: Nentitujt jane redaksionale)
LSI e paditi ne prokurori, Rama: Ndihem i sekelldisur. Më vjen keq për ta
Ilva Tare: LSI ju ka paditur sot në Prokurori për deklaratat ndaj policisë për të bërë fushatë.
Edi Rama: I kam mbyllur veshët sepse ndjehem shumë i sëkëlldisur kur dëgjoj aleatët tanë që janë shkuar jashtë shinave të arsyes. Rruga e drejtë e 25 qershorit nuk është betejë politike me parti të tjera, aq më pak është betejë personale. Këto fatkeqësisht janë të vërteta por mua më lënë terësisht të ftohtë sepse më vjen shumë keq për ta.
Ilva Tare: LSI ende aleat për ju?
Edi Rama: Aleatët tanë të këtyre 44 muajve me të cilët kemi bërë shumë punë të mira, kemi bërë reforma që nuk janë bvërë në çerek shekulli, po sulmojnë punët më të mira të kësaj qeverie. Është një situatë për të ardhur keq, ndihem shumë në siklet sepse nuk dëshiroj fare të ndodhë diçka e tillë por është jashtë mundësive të mia për ta penguar të ndodhë. Por çdo ditë keq e mos më keq.
Ilva Tare: Kërkuat falje, por mendoni se ka pasur shkelje të Kushtetutës në atë qëndrim tuajin?
Edi Rama: Nëse do ti hynim një diskutimi në respekt të Kushtetutës në çfarë po thuhet këto javë atëherë ka të tjerë që duhet të turpërohen gjithë jetën. Ishte retorikë që do kisha dashur të mos kishte ndodhur, nuk ishte qëllimi të nxisja policinë të bënte politikë, ishte ti drejtohesha policisë si individë jashtë uniformës por nuk ka justifikime. Pavarësisht kush ishte qëllimi, fakti që u përceptuar në atë formë, gabimin e bën dhe timin. Kërkova ndjesë, kush nuk ka qëllime të tjera e kupton mirë ndjesën. Koka e falur nuk pritet dhe jeta vazhdon.
Ilva Tare: Thatë që ka të tjerë që duhet të ndjehen me turp në raport me respektin ndaj Kushtetutës, për kë e keni fjalën?
Edi Rama: Merrini dhe dëgjojini, mund t’i gjeni. Flas në këtë fushatë dhe para saj. Janë fare të qarta të gjitha shkarjet nga binarët e komunikimit normal ose dhe të një komunikimi të tensionuar fushate sepse janë shkarje të një thellësie që janë parë rrallë në Shqipërinë e zgjedhjeve qëkurse bëhen zgjedhje.
Ilva Tare: Po flisni për Metën, besoj?
Edi Rama: Jo!
Ilva Tare: Për kë?
Edi Rama: Flas për fenomenin.
Tensionet me LSI dhe incidentet në fushatë
Ilva Tare: Kishit mundësi ta zgjidhnit këtë situatë pak konfliktuale që po krijohet me LSI, komunikimi me Metën gjatë këtyre dy javëve të fundit ka ekzistuar?
Edi Rama: Nuk kemi asnjë situatë konfliktuale ne. Ne jemi në rrugën tonë, po kërkojmë të bashkojmë shqiptarët për një proces që në këndvështrimin tim është me një rëndësi historike. Me 25 qershor, shqiptarët nuk do vendosin si zakonisht kush do fitojë e kush do humbasë, kush do qeverisë e kush do jetë në opozitë. Por do të vendosin si do jetë Shqipëria pas 10-15 vitesh. Themelet që kemi ngritur me reformat ose do të shërbejnë për të ngritur shtëpinë e shtetin shqiptar ose do prishen prapë si kalaja e Rozafës.
Unë kam folur për reforma, domosdoshmërinë e një reformimi të thellë të administatës shtetërore, ndarjen e partive të pushtetit nga shteti dhe nuk kam pasur asnjë gjë personale apo asnjë gjë që ka të bëjë me qëllimet e një gare. Nuk jam në këtë qasje për të marrë ca pikë duke goditur të tjerë. Unë jam në këtë qasje për tu thënë shqiptarëve troç, që nëse doni një administratë shtetërore që të jetë në shërbimin tuaj dhe nëse doni që hipotekat, patentat, licensat, çertifikatat, gjobat, agjencitë, inspektoriatet e me rradhë të mos jenë një barrë për ju më ndihmoni, përndryshe unë dhe PS nuk e zgjidhim dot vetëm nëse ju na lini në një pozicion që na duhen numrat e të tjerëve për të bërë qeveri.
Meta deklaroi: Do armatos popullin. Vjen përgjigjja e Ramës
Ilva Tare: Incidentet me eksponentë të LSI, ndjeni përgjegjësi si Kryeministër i vendit? Meta ka bërë thirrje dhe për armatosje të popullatës.
Edi Rama: Nuk dua të bëj komente për këto, i bie të hidhem me kokë në një batak ku nuk kam asnjë arsye të hidhem.
Kjo është fushata më e qetë që është zhvilluar ndonjëherë që kur marr pjesë në fushata. Është fushata më e pastër nga pikëpamja e raportit të politikës me hapësirën publike sepse kemi shpëtuar nga ajo barbaria e fotografive, e flamujve mbi shtylla, e lemerive, banderolave që kapeshin nëpër lagje.
Njerëzit nuk e ndjejnë fushatën jashtë kanaleve normale të komunikimit kur hapin TV, ose kur shkojnë vetë në një takim, në radio apo gazeta. Kjo është një fushatë ku nga pikëpamja e tensioneve, nuk ka pasur kurrë një fushatë të tillë.
Të gjithë palët, përfshirë opozita, kanë sytë dhe veshët brenda qeverisë dhe administratës dhe nuk ndjehen sikur janë në garë me shtetin, në luftë me administratën. Janë në garë partitë me njëra-tjetrën. Unë nuk kam asnjë lidhje dhe as detyrë të merrem me këtë pjesë, është detyrë e policisë së shtetit. Ka gjithë respektin dhe mbështetjen time. Pretendimet e cilitdo subjekt apo individ lidhur me çfarë ka ndodhur janë pretendime që trajtohen në rrugë ligjore dhe nuk janë pretendime që mund të kthehen në akuza apo armatime.
Këtu pastaj nuk jemi më në kushtet e normalitetit të një komuniteti njerëzish që respektojnë disa piketa kur komunikojnë me njëri-tjetrin.
Ilva Tare: Disa kritikë tuaj mendojnë se kjo fushatë është një klimë e qetë por një fushatë jopërmbajtësore, nuk ka thelb. E qëllimshme?
Edi Rama: Këta dashnorët e thelbit nuk i kam fare në llogari. Janë njerëz që kanë axhendat e tyre dhe bëjnë politikë më vete dhe për vete dhe kanë gjetur mënyrën më të shëmtuarën për ta bërë këtë gjë, duke i bërë të gjithë njësoj. Gjithë politikanët janë njësoj, janë kriminelë, banda, hajdutë. Në fakt fushata pavarësisht se një batutë, një frazë, simbolikë merr shumë më tepër vëmedje, në fakt në fushatë po përballen dy qasje të ndryshme. Qasja e partive të tjera nga PD, e këta të shansit për të gjithë, ata të fletores, kanë të njëjtën qasje nga ’92. Kush do ulë më shumë taksat dhe kush do rrisë shpenzimet për njerëzit por në bazë të një recete që nuk ka funksionuar asnjëherë. Dhe qasja jonë. Harrojeni që këto plagë mund të shërohen pa ju nënshtruar kurës që ne kemi filluar prej 44 muajsh, pa bërë shtet. Jo me receta si të Sudes. Jo me subvensione për fermerët, me ushqim falas për kalamajtë. Apo tjetri bëni bebe se do u japim 1 mije euro. Këto janë karagjozllëqe që nuk kanë lidhje fare me çfarë ka nevojë vendi. Vendit i duhet shtet.
Ilva Tare: Këtyre të shanseve të barabarta ju lutet tre muaj të bënit koalicion me ta.
Edi Rama: Jo tre, më shumë. Që në shtator minimalisht. Kam besuar dhe është fatkeqësi, kam besuar që partneriteti ynë me LSI duhej parë si koalicion strategjik. Koalicioni për mua nuk ka qenë çështje taktike, por strategjike. Bilaci ka qenë shumë pozitiv se kemi bërë shumë gjëra të mira pavarësisht se ka pasur plot probleme dhe ka gjëra që duhen korrigjuar dhe nga pikëmamja e qeverisjes, kryesorja administrata shtetërore. Por ama kjo që them nuk ndodhi, sepse qasja e aleatit tonë ka qenë taktike dhe jo strategjike.
Ishte taktike, ta shtyjmë, ta shtyjmë. Erdhi momenti që nuk u bë më e mundur. Ama çfarë ndodhi gjatë këtyre ditëve është jashtë mundësive për të qenë zemëergjerësisht mirëkuptues sepse është pa sens, totalisht pa sens. Eshtë politika e llojit më të vjetër, destruktive.
PS-LSI kapitull i mbyllur. S’ka shans koalicioni te rilinde pas 25 qershorit
Ilva Tare: Ka mbetur diçka mes jush në komunikim?
Edi Rama: Nuk kam asgjë personale, nuk do dëgjoni nga unë asnjëherë të kaloj në akuza dhe retorikë të ngarkuar me inate dhe mllefe. Kjo nuk u takon njerëzve që politikën e kanë instrument për të bërë gjëra dhe jo instrument për të goditur të tjerët.
Në aspektin politik besoj se kapitulli është i mbyllur dhe besoj që gjithë shqiptarët dhe ata që kanë votuar LSI, apo e votojnë duhet ta kuptojnë që, nuk ka shans që pas 25 qershorit koalicioni të rilindë sikur asgjë nuk ka ndodhur. Dhe mbi të gjitha, duhet të kuptojnë që ne jemi shumë të vendosur që nëse shqiptarët do na japin mandatin do ta shkallmojmë komplet sistemin kanceroz të kapjes së administratës shtetërore nga partitë dhe këtu kam parasysh një gjë shumë të thjeshtë. Jo që janë ca dhe e kanë këtë zgjebe dhe ca të tjerë që janë të pastër, jo fare. Çështja është jo vetëm të heqim nga tepsia e pushtetit, këto partitë që i marrin votat për të futur sa më shumë duart në administratën shtetërore, por ta flakim këtë tepsi për skrap dhe të ndërtojmë një administratë shtetërore.
Ilva Tare: Nuk do ketë asnjëherë më koalicion?
Edi Rama: Në politikë kurrë mos thuaj kurrë, por po them flasim për tani. Eshtë krijuar një moment traumatik, krejtësisht i pajustifikueshëm dhe krejtësisht i dënueshëm nga pikëpamja e konsideratës politike dhe jo morale. Nga pikëmja e dritëshkurtësisë dhe nuk është kjo çështja që më preukupon. Ajo që më preukupon është që ne të kemi masivisht mbështetje dhe ti japim mundësi vetes që më në fund të zgjedhim jo si tifozë por si anëtarë të një gjykate popullore pavarësisht se çfarë ka në zemër për një parti apo një tjetër, kë do marrim në punë për katër vite për të bërë punët që kemi nevojë të gjithë.
Administrata shtetërore dhe tepsia
Ilva Tare: Ndalemi tek administrata shtetërore. Lidhur me tepsinë, kush ju ka penguar këto katër vjet të bëni reformën në administratën shtetërore. LSI thotë nuk ka penguar.
Edi Rama: Tepsia është një simbolikë, nuk është folklor. Nuk është një çështje unë, ata, këta, ne. Është sistem i ngritur prej 20 e kusur vitesh. Nuk është çështja që mund të zgjidhet duke thënë ne jemi të mirë ata janë të këqinj, por duke e programuar këtë reformë. Kjo reformë me partitë që janë të lidhura në mënyrë jetike me këtë sistem nuk bëhet. Kërkon një fuqi të jetë e pashantazhueshme dhe e papengueshme.
Ilva Tare: E keni provuar?
Edi Rama: Nuk i kam hyrë fare kësaj pune se do ishte një luftë me mullinjtë e erës.
Ilva Tare: Ka mëkat PS?
Edi Rama: Fare. Është sistem. Ka një ndryshim mes partisë së madhe si PS në këtë raste apo PD më herët dhe partive të tjera. Partia e madhe nuk e ka frymëmarrjen lidhur me këtë tub, merr frymë dhe pa këtë gjë. Sistemi i ndërtuar në mënyrë të tillë është kontaminues për të gjithë. Kjo lloj zgjebe që nuk e lë trupin e administratës shtetërore të marrë frymë lirisht dhe u lë në kurriz qytetarëve lloj-lloj personazhesh dhe strukturash që janë fryt i këtij sistemi duhen goditur me votë, nuk e godas dot unë. Si mund ta bëja?
Kemi pasur një program reformash dhe kemi bërë një pjesë të madhe të tyre, nuk e quaj një 44 muajsh të humbur.
Për ta çuar projektin e shtetit aty ku duhet të vëmë gishtin në plagën më të thellë. Reforma në drejtësi dhe kjo reformë, janë dy reforma shumë të vështira se prekin politikanët drejtëpërdrejtë. Kurse reformën në energji është një çështje debati por nuk preken drejtëpërdrejtë. Kurse këtu preken drejtëpërdrejtë interesat jetike të partive.
Ilva Tare: Mund të mbani sot një qëndrim të hapur publik për votuesit e PS që nëse ju merrni 71 mandate asnjë eksponent apo votues i PS nuk do punësohet në administratë vetëm se ka votuar PS?
Edi Rama: Që vota për PS nuk është fletëhyrje për të uzurpuar një zyrë as nuk diskutohet. Unë kam qëndruar larg kësaj historie. Ishte një prani në jetën time politike që unë e dija që ishte dhe merresha me gjëra të tjera sepse kur fillon të ndërtosh diçka apo operosh një trup tek pika më e vështirë shkon dalëngadalë. Eshte e domosdoshme të japim një administratë shtetërore të shëndetshme. Jam i bindur se në çdo qytet janë njerëzit që mund të angazhohen në këtë proces. E shikoj në administratën publike, kemi një nivel të lartë me shumë vështirësi dhe aty, teori konspiracioni por ka filluar. Kurse të gjithë këto shërbimet janë një tmerr. Tu jap një shembull. Nuk është çështje partish.Kemi bërë ne 144 mijë legalizime. Infiormacioni i fundit i imi është që janë rreth 40 mijë që kanë marrë legalizimin dhe janë jashtë afateve hipotekat për tu dhënë titullin e pronësisë. Është e tmerrshme.
E kemi pasur dhe në program të bëjmë një sistem të integruar. Të mos jetë ALUIZNI andej, hipoteka andej, komisioni i pronave andej. Tre struktura që nuk ndërveprojnë me njëra-tjetrën. Një e ka një parti, një një parti, një tjetra dhe pastaj bëhen çorapë komplet. Kam dashur dhe do ta bëjmë një agjenci të vetme të pronës që do ketë ALUIZNI-n, Komisionin e pronës dhe hipotekën.
Në këtë mënyrë sistemi duhet ti përgjigjet qytetarit. Administrata që dua të ndërtoj është që të gjitha vërtetimet që duhet ti marrë nga shteti ti bëjë shteti për ty. Ti të marrësh vetëm vërtetime të tua me institucione private, banka psh. Të bëhet një paketë e plotë për qytetarin. Nuk them që këtë e bën më shumë një parti, por këto partitë që nuk kanë shumicën fituese nuk kanë përgjegjësinë që ka shumica fituese dhe këto jetojnë me këtë sistem. Qytetarët kur kërkojnë një llogari thonë Edi Rama dhe PS dhe me të drejtë. Nëse qeverisja është një proces ku ka vaj dhe ku ka mbetje këta e duan pjesën e vajit dhe mbetjet i lënë gjitha si përgjegjesi.
Ilva Tare: Pse duhet tu besojnë ju? Sipas opozitës ka 10 mijë të larguar në mënyrë të padrejtë nga administrata?
Edi Rama: Shifrat janë fiktive. Jemi në monitorim shumë të rreptë nga BE. Një nga reformat që vlerësohet është ajo e administratës publike. Ajo që dua unë është që këtë që kemi filluar lart ta zbresim dhe poshtë, një mekanizëm komplet të ri vlerësimi dhe rekrutimi. Mbi të gjitha të ndërtoj strukturalisht brenda sistemeve të ndryshme. Psh tek bujqësia kemi 12 drejtori bujqësie që janë të panevojshme. Nuk funksionojnë. Duhet të bëjmë një riorganizim terësor, Është i vështirë se del partia tjetër dhe të thotë këto i kam unë.
Ilva Tare: E keni të hartuar këtë reformë?
Edi Rama: Administrata publike është tjetër, ajo shtetërore tjetër. Në atë publike është bërë një punë e mirë, futet shërbimi civil. Nuk ka konkurse fiktive. Boshllëqe ka. Nëse nuk na japin timonin është muhabet kot. Nuk e bëj dot unë as Spajdermeni, personazhi më i dashur i Zahos, nëse numrat kushtëzojnë formimin e qeverisë.
Ilva Tare: Çfarë reformash u kanë kërkuar aleatët që të shkëmbeni votat në këmbim të drejtorive?
Edi Rama: Nuk dua të hyj në detaje. Më vjen keq që dëgjoj ndonjërin që thotë nuk jam unë. Unë flas për fenomenin. Ju mund të therrisni këtu Sali Berishën, Fatos Nanon, Pandeli Majkon, të gjithë Kryeministrat që kanë pasur koalcione dhe mund tu tregojnë të njëjtën gjë nëse do jenë të sinqertë. Është mënyrë funksionimi. Nuk është luftë me disa njerëz, është sistem kontaminues dhe mund ta godasë vetëm populli me 25 qershor. A e bëjmë dot? E vetmja mënyrë është të na vini në provë. Nëse nuk e bëjmë dot, mallkuar qofshim ne.
Edi Rama: Ben Blushi nuk eshte Robin Hudi, do vota per karrige
Ilva Tare: Pranuat të bëni pazar me drejtoritë për objektivat tuaj?
Edi Rama: Ky është sistem prej 27 vitesh funksionon kështu. Tani ka degraduar. Çdo njeri krijon parti. Pse, Ben Blushi për çfarë e ka krijuar partinë? I gënjen mendja njerëzit se e ka krijuar partinë për të luftuar si Robin Hud për të varfrit? Jo. Për të kap dhe ai ndonjë votë, për të qenë në ndonjë karrige dhe për të kap ndonjë gjë në tepsi. Kështu funksionon. Kërkojnë favore. Mos të hedhim fëmijën bashkë me ujin e pistë. Ato reforma që janë bërë është meritë e koalicionit. Nuk kam ceduar tek cilësia e reformave. Kjo është reformë themelore që në kushtet kur Kryeministri nuk ka imunitet nga të gjithë këta tjerët që kërcënojnë me numra nuk bëhet.
Akuza e Rames: Ne fushate elektorale po jepen patenta per voten
Ilva Tare: Në kurriz të sa drejtorive janë bërë reformat?
Edi Rama: Nuk është kjo biseda. Është gjithë sistemi kështu, nuk është shtet.Ne kemi 44 muaj që qeverisim, ju qe keni rënë nga qielli ku para 44 muajsh nuk kishte varfëri, korrupsion, tepsi, më vjen keq por nuk ju iluminoj dot. Kemi bërë reformat e duhura sipas planit. Kjo reformë do bëhej kur ti vinte rradha. Siç kemi jetuar 23 vjet me këtë sistem jetuam dhe katër vjet. Tani po u them doni ta bëjmë, mund të vonojë dhe 15 vjet të tjera nëse nuk ja japin votën PS për të udhëhequr. Ose do vazhdoni kështu ose do ta harroni. Status i marrë që partitë janë ato që drejtojnë hipoteka, patenta. E kuptoni që në Shqipëri, në fushatë elektorale po jepen patenta pa provë. E kuptoni? Patenta pa provë.
Ilva Tare: Ju jeni i pafuqishëm të bëni diçka për këtë? Ti ndëshkoni? Ti largoni?
Edi Rama: Në cfarë forme?
Ilva Tare: Në qoftë se po jepen patenta pa provë, kjo është e paligjshme se rrezikojnë edhe jetën e qytetarëve krahas të tjerave, se nuk mund të thuhet me këtë lehtësi që thoni ju, në pozitën kur jeni kryeministër i vendit.
Edi Rama: Nuk e them me lehtësi fare. Kjo është një cështje që duhet ta investigojnë organet ligjzbatuese, as nuk diskutohet. Dhe do të investigohet deri në fund se ti japësh patentën për të marrë vota pa provë është krim. Se i bie ti japësh tjetrin një armë në dorë dhe të shkojë të vrasë padashje, por vrasësi je ti.
Ilva Tare: Ti japësh licensë për të vrarë.
Edi Rama: Po pra.
Ilva Tare: Kryeministri ka disa përgjegjësi në këtë rast.
Edi Rama: Unë i kam të gjitha përgjegjësitë.
Ilva Tare: Nuk po them të gjitha, pjesën tuaj do të doja.
Edi Rama: Unë i kam të gjitha.
Kush e kundërshton reformën në drejtësi?
Ilva Tare: LSI dhe Meta kanë thënë në fushatë se LSI u bë mburojë të kryenit reformën në drejtësi dhe ju kishit qëllim të kapnit reformën në drejtësi. E kanë thënë dhe Basha, Berisha, Blushi.
Edi Rama ironizon: Po. Kemi qenë një grup i strukturuar kriminal, SHBA, BE, Ambasadorët këtu, Soros, Federica Mogherini e lidhur me klanet e drogës në Italinë e Jugut. Grup i strukturuar kriminal dhe nuk arritëm dot ta kapim se na dolën këta ëngjëjt mbrojtës të drejtësisë, Saliu, Luli, Ilir Meta, Beni, këta ëngjëjt mbrojtës të drejtësisë na dolën para dhe unë nuk arrita dot ta pakl. Kjo është çmenduri.
Ilva Tare: Do ma jepni nje pergjigje serioze
Edi Rama: Si mund të kapja unë një sistem që kishte mbështetjen e të gjithë partnerëve tanë ndërkombëtarë në nivel politik dhe teknik. Si ka mundësi që misioni i drejtësisë i SHBA-së OBDAT dhe ai i BE-së EURALIUS, që paguhen me taksat e qytetarëve atje, këta të gjithë Gjermania, Austria dhe Holanda çuan një fuqi për të më mbështetur mua që të kap sistem dhe na dolën këta ëngjëjt që jetojnë në Shqipëri që bënë që drejtësia të mos kapet.
Ilva Tare: A keni frikë kur dëgjoni Metën që vettingu duhet të fillojë nga Rama?
Edi Rama: Nuk e kam dëgjuar këtë por i bie që ai nuk kupton se çfarë është vettingu, është një proçes filtrimi i gjykatësve dhe prokurorëve për ti ndarë ata që nuk justifikojnë pasuritë e tyre, që kanë lidhje me kriminin e organizuar, që kanë bërë vendimarrje në shkelje të ligjit nga ata që nuk i kanë këto mëkate. Këta të parët për ti çuar të gjithë para drejtësisë dhe këta të dytët për ti lënë në pallatin e drejtësisë të pa lidhur më me idenë që jam këtu në këtë pallat se nderin ma ka bërë Edi Rama, Saliu, apo Ilir Meta. Dhe ata pastaj nuk do bëjnë vettingun, do merren me çështjet, do bëjnë gjykime për çështjet edhe të politikanëve. Nëse unë kam çështje për të gjykuar patjetër që do gjykohem dhe unë sigurisht.Do isha shumë i lumtur. Këta që përdorin fjalën oligark kur të vinë këtu pyetini se çfarë do të thotë. Nuk e dinë.
Edi Rama: Unioni i gjyqtareve, Union skuthash, skandal nese ngec
Ilva Tare: Ka pasur një padi në Kushtetuese nga dy shoqata të gjyqtarëve. Janë ankimuar tre nga 7 ligjet e reformës, mes tyre dhe vettingu. Keni frikë se ngec sërish proçesi?
Edi Rama: Nuk kam frikë se procesin do ta zbrapsin, patjetër që është i kërcënuar vazhdimisht. Në kohën që ne ishim në kulmin e përpjekjeve për të nxjerrë Lulin nga çadra, këta si skutha, Unioni si quhen, janë një Union skuthash që tak-tak shkojnë dhe godasin vettingun në Kushtetuese kur se ka njeri mendjen. Thonë shkelje e të drejtave kushtetuese të individit që të verifikohet ka apo jo lidhje me krimin. Ku ta gjejë të ketë një strukturë që të verifikojë të gjitha lidhjet e mia me krimin që mi kanë bërë rrjet merimange këta ëngjëjt rreth e rrotull.Do ta verifikojmë sepse do të japim në dorë çekiçin e drejtësisë së re dhe ti duhet të na japësh garancinë që nuk je i lidhur me krimin si një pjesë e mirë e tyre. Që ti nuk je nga ata që ke lëshuar vrasës si të pafajshëm dhe pastaj ai ka rivrarë. Ka lëshuar si të pafajshëm përdhunues grash që ka përdhunuar sërish. Do ta verifikojmë. Është një Union skuthash.
Uroj shumë që Gjykata Kushtetuese të mos hyjë në këtë batak, do ta quaja një skandal që të ndodhte kjo. Por u them shqiptarëve që mos kujtoni se reforma në drejtësi dhe vettingu tani që mbaroi proçesi i shkruar dhe ka filluar implementimi nuk ka nevojë për garant. Më bëri përshtypje Lulzim Basha që tha në 25 qershor nuk do votojnë për refornmën në drejtësi por ekonominë që do bëjë Luli. Në 25 qershor do të votojnë dhe për reformën në drejtësi, nuk ka kthim pas. Ka vetëm një garant në këtë proces, PS. Po të mos ishte PS dhe vullneti ynë politik nuk bëhej reformë në drejtësi këtu. Krisja e koalicionit ka filluar tek reforma në drejtësi me LSI.
Ilva Tare: LSI thotë që në 2015 kur bëtë pazare për bashkitë që garonte LSI.
Edi Rama: Po kur bëmë pazar për Pogradecin. Më vjen keq. Pa vullnetin e PS këtu nuk bëhej gjallë vetting. Pa mbështetjen e SHBA dhe BE dhe pa aty dy njerëz, Ambasadorja e BE dhe SHBA që këta nuk lanë media pa stimuluar, duke paguar artikuj dhe jashtë vendit, dhe në Bruksel për të goditur Ambasadoren e BE. Si koha e atyre shkrimeve “kuçkat revizioniste”. Kështu e bënë këta këtë punë. Secili thotë unë e bëra, këtë e bëri populli shqiptar, mbështetja e partnerëve tanë dhe vendosmëria e PS. Prandaj them që jemi partia kuq e zi. Shyqyr që na iku ai sorra se kishte marrë kuq e zinë.
Ilva Tare: A është basti më i madh për 71 mandate?
Edi Rama: Unë dua t’i dal borxhit njerëzve duke folur me zemër në dorë dhe hapur; më ndihmoni të kemi fuqinë të bëjmë për ju atë që nuk bëjmë dot. Nuk ua heqim dot zyrtarët nga qafa. Të bashkohemi që ta rrëzojmë këtë sistem kanceroz. Një herë më del përpara kryetari i opozitës, një herë miku.
Ilva Tare: Ai tha donte motorin jo timonin.
Edi Rama: Ai nuk e di çfarë do. Edhe fotografinë me Presidentin e SHBA do të thotë kush është ky çuni. Unë bëra një fotot me Obamën dhe kurrë nuk dola që kam një plan me Obamën dhe kur e kam takuar kam bërë një twitter shumë të thjesht se normal u emocionova. Ku jemi këtu? Çfarë i dinë njerëzit këta? Si Vehbi Alimuça që thoshte hajdeni me Ferrari. Kjo është një histori tamam Alimuça-Ferrari.
Rritja e ekonomisë
Ilva Tare: Si do ta rrisni ekonominë 5%?
Edi Rama: Rritja ekonomike është e lidhur me gjithë sistemin si dhe me injektimin e parasë në ekonomi. Fillon me veprën e parë me rrugën e Arbrit në shtator, pastaj me 17 shkollat e reja, me spitalin rajonal të Fierit, me 10 poliklinikat e mëdha. Është një injeksion me impakt shumë të madh. Rritja e ekonomisë nuk varet thjesht nga këto elementë. Si mund të rrisësh ekonominë në një vend ku gjysma paguan dhe gjysma nuk paguan energjinë. Ti duhet të kesh gjithë mekanizmat e shtetit në funksion. Si mund të rrisësh ekonominë kur disa paguajnë dhe disa nuk paguajnë taksa.
Rritja ekonomike prej 3.5% është e mirë dhe e qëndrueshme, por e pamjaftueshme. Ne kemi planin për të shkuar mbi 5%. Që të forcojmë maksimalisht shtetin në mënyrë që secili të paguaj atë që i takon. Thonë që do ulin taksat tek biznesi i vogël. Janë 83 mijë familje që mbahen nga biznesi i vogël dhe taksat i kanë zero. Për biznesin e madh ne nuk ulim taksa. Lufta ndaj informalitetit. Është e para në historinë e fushatave elektorale ku nuk ka rënie të ardhurash dhe ku nuk ka asnjë problem me borxhin, është një luftë që duhet ta vazhdojmë.
Ilva Tare: 5% rritje ekonomike në fillim apo në fund?
Edi Rama: Kjo nuk bëhet me çelës magjik. Brenda mandatit.
Ilva Tare: Do të bëni mea culpa për 300 mijë vende pune?
Edi Rama: Jo. 80 mijë vende janë hapur nga zyrat e punësimit. Duhet të jemi shumë të qartë, çdo program elektoral i çdo partie në çdo vend të botës është një vizion për të ardhmen, por jo çdo gjë arrihet sepse nuk jemi në kushte laboratorike. Vetëm Rilindja Urbane ka punësuar 49 mijë e 300 e 26 persona. Janë punësim apo jo? Nuk i quaj vende të reja pune në kuptimin tjetër. Si u rritën eksportet 70%?
Kemi ulur importin sepse kemi rritur konsumin vendas. E kuptoj që u ka ardhur në majë të hundës, por nuk mund të kërkoni tani që çfarë nuk u bë për çerek shekulli të bëhet këtu në tavë për 48 muaj. Imagjinoni sikur të ishte kapur nga koka sot nuk do të kishte një fshat në Shqipëri që nuk do të kishte rrugë dhe drita. Në Farkë është fantastike. Te qendra e votimit ku është vota djathtas ka rrugë, ku është majtas nuk ka. Pse keshtu behet shteti?
Ilva Tare: Ku i gjeni të ardhurat për rritjen e pagave 40%?
Edi Rama: Janë të gjitha të planifikuara.
Ilva Tare: Premtuat uljen e TVSH-së me 6% për çmimin e energjisë dhe nuk e realizuat?
Edi Rama: Ne premtuan është e vërtetë. Premtuam uljen e TVSH për turizmin me 10% dhe e ulëm 6 sepse na u dha mundësia. Ne nuk kishim asnjë dijeni për 720 mln dollarë borxhe të fshehura. Nuk kishin paguar paratë për darkat e pavarësisë. Qeveri që nuk paguante hotelet dhe restorantet. Programin e bën mbi të dhëna zyrtare. Ne bëmë një projeksion për kanalet vaditëse dhe kulluese. Ne çfarë na doli? Kur hymë gjetëm Shqipërinë me 120 ha tokë nën ujë nga 420 e ca mijë në 1990. Sot e kemi dyfishuar. Sezonin e ardhshëm do të shkojmë mbi 300 mijë.
Edi Rama: Reforma në arsim krenari e këtij mandati
Ilva Tare: Dalim tek reforma në arsim.
Edi Rama: Nuk ka reformë të përsosur. E dëgjova Lulzim Bashën që tha në Berat se ju mbylli universitetin. Dhe ne tha do ta rihapim. Çfarë ishte universiteti i Beratit? Ju mor grave dhe vajzave të Beratit dhe ju dha një ndërtuesi që bëri një butafori të madhe aty. Ishte universiteti Ufo, jashtë gjitha standardeve. E kuptoj se këta mund të kenë një rënkim për arsimin publik. Të gjithë këta parti që bashkëjetuan me Kristanin, llamarinën, teneqen, rënkojnë për arsimin publik. Në reformën në arsim që kemi bërë ne hyrja në universitet bëhet nga dera.
Nuk ka shans që djali im apo i kujdo politikani apo pasaniku të kalojë një djalë në majë të malit nëse ka pikët më të larta se djali im. Është sistem i meritës. Nuk marr leksione nga personazhe që nuk kanë as diplomë. Reforma është një nga krenaritë e këtij mandati. Nuk ju dhamë alternativën socialiste të Balli Fariut por alternativën e Kembrixhit në Evropë. Gjithë fëmijët shqiptarë nga klasa e parë deri në fund të gjimnazit gjithë bazën e njohurive përjashto gjuhën shqipe, të gjitha të tjerat do t’i kenë si fëmijët në Evropë. Ke fëmijët në shkollë do të shkosh t’i gjesh punë Lulit apo do të çosh fëmijët në shkollë.
Ilva Tare: A do të financohen privatët në kurriz të publikut?
Edi Rama: Këto janë gomarllëqe. Nuk ka për mua një universitet të nënës shtet dhe një universitet të njerkës privat. Një reformë që ne na e ka përshëndetur me notat më pozitive Komisioni Evropian, na e sulmojnë ata që e kishin kërthizën tek Kristali. E bënin anëtar partive me diplomë Kristali.
Ilva Tare: A jepni ju angazhim që asnjë para publike tek privatët?
Edi Rama: Kaubojsi referonte në Akademinë e Shkencave dhe referonte për librin “My life”. Këta janë që kritikojnë reformën në arsim.
Ilva Tare: Por që e bëtë kaubojsin deputet jeni krenar?
Edi Rama: Çdo përpjekje ka edhe dëmet kolatorale.
Marrëveshja me Bashën
Ilva Tare: Çfarë marrëveshje keni me Lulzim Bashën?
Edi Rama: (Me ironi) “Mbas zgjedhjeve do të shkojmë të bëjmë betimin që jeta nuk do të na ndajnë më”. Çfarë marrëveshje?! Ajo që është bërë publike. Vetëm këtu kam dëgjuar që thonë se negociatat janë bërë pa transparencë. Ku keni barë që negociatat në botë të bëhet në kazan. Në qoftë se ajo marrëveshje do të zbatohet siç është shkruar është historike.
Ilva Tare: Kush e propozoi ndalimin e koalicioneve?
Edi Rama: Ju e krijoni, e shkruani e komentoni dhe e ktheni në akuzë. Nuk kishte nevojë për propozim. Zgjedhjet kishin filluar. Ju hap rruga partive në çadër që të regjistroheshin. Kaq! Dhe nuk mund të ktheheshim prapë.
Ilva Tare: Çfarë ndodhi që Basha u bë çun i mirë?
Edi Rama: Thirreni dhe pyeteni pse është bërë çun i mirë.
Ilva Tare: Pse i bëni thirrje vetëm demokratëve që të mos ia jepni votën?
Edi Rama: Unë e marrë të mirëqenë se të gjithë ata që votojnë për partitë e koalicionit. unë ju them që mos e vrisni mendjen fare. Ata që janë të gatshëm ta bëjnë këtë kapërcim, do të shpëtojnë nga kuotat që u marrin nga rroga.
Ilva Tare: Z. Bershia ka thënë se ka komunikuar me ju gjatë ditëve që u bë marrëveshja me z. Basha. Keni folur me të?
Edi Rama: “Është shumë i madh.”
Ilva Tare: Me mesazhe? Telefonatë? Takim?
Edi Rama: Jo nuk ka ndodhur ndonjëherë që ai të më dërgojë mua mesazh. Nuk ka ndodhur ndonjëherë që unë të flas në telefon me të. Po ai i thotë dhe pastaj thotë jo unë kam një komunikim, por është komunikim npërmjet valëve sepse ai kap valë tani.
Ilva Tare: “Keni kontaktuar, komunikuar me Z. Berisha gjatë ditës së marrëveshjes?
Edi Rama: Unë jo, por ai po. Sepse ai punon me valë tani. Është një stërgjysh digital që ka lidhje me kozmosin dhe i kap valët aty.
Ilva Tare: Pyetjen e kam seriozisht dhe kisha vërtet kuziozitet për të ditur se çfarë keni biseduar.
Edi Rama: I kam çuar vetëm një mesazh
Ilva Tare: I keni çuar një mesazh?
Edi Rama: Jo, jo! I kam çuar një mesazh më vonë për sheshin “Skënderbej”
Ilva Tare: Çfarë i keni thënë?
Edi Rama: Ia kam çuar atij mesazhin.
Ilva Tare: Po nuk mund ta bëni publik?
Edi Rama: Unë nuk jam nga ata që çoj mesazh dhe i bëj pubike.
Ilva Tare: Ju mungon Berisha në këtë fushatë?
Edi Rama: “Unë nuk kam marrë kurrë mesazh nga Sailu. Nuk më ka munguar të them të drejtën. Nuk kam komunikuar kurrë në telefon me Saliun. Nuk më ka çuar kurrë korrier në emër të tij, as nuk i kam çuar në emrin tim. Unë jam i binduar që ai komunikon me mua pasi ai ka lidhje kozmike tani, në këtë fazë të jetës së tij edhe jam i bindur që ai thotë të vërtetën. Por nuk është se mua më kanë arritur këto valët por ai komunikon. Unë nga ana ime i kam çuar një mesazh për sheshin “Skënderbej”
Ilva Tare: Që nuk doni ta ndani me ne e keni vetëm për z. Berisha
Edi Rama: Ja kam çuar atë mesazh për sheshin “Skënderbej” dhe me kënaqësi shumë të madhe.”
Ilva Tare: Reforma kushtetuese në çfarë konsiston?
Edi Rama: Të ulemi dhe të diskutojmë?
Ilva Tare: Reforma elektorale?
Edi Rama: Që të bëjmë një reformë elektorale.
Ilva Tare: Mazhoritar me prim?
Edi Rama: Nuk jam ekspert. Është çështje ekspertësh.
Edi Rama: S’ka asnjë shans për koalicion me LSI-në
Ilva Tare: Sa shanse keni që të bëni koalicion me Lulzim Bashën pas 25 qershorit?
Edi Rama: Nuk mendoj pas 25 qershorin. Një gjë është e sigurt; nuk ka asnjë shans që të bëj koalicion me Lëvizjen Socialiste për Integrim. Kjo është e sigurt. Nuk ka asnjë shans. Unë përjashtoj të gjitha koalicionet, por me LSI-në duhet të bëjmë një pauz. Të paktën jo me Partinë Socialiste. Ta marre vesh loja i treti i vërteti ka marrë fund.
Ilva Tare: Ka një skenar që ju mund ta ndëshkoni zt.Meta për veprimet që po kryen duke mos qenë të pranishëm në seancën e 24 korrikut kur ai duhet të bëjë betimin e tij?
Edi Rama: Unë nuk ndryshoj qëndrimet ndaj njerëzve sipas motove të politikës. Ilir Meta ka marrë nga ky popull dhe nga jeta politike, por në radhë të parë nga ne socialistët atë që nuk e ka marrë asnjë politikan në historinë e këtij vendi. Është bërë kryeministër dhe President i Republikës. Se çfarë kërkon më shumë dhe pse Ilir Meta nuk fle dot i qetë, kjo për mua është mister. Jo ne, por as ky vend nuk i ka asnjë borxh Ilir Metës.
Ilva Tare: Është në kufijtë e shkarkimit?
Edi Rama: Unë ndjej keqardhje. Gjëja më e tmerrshme është se sulmojnë sukseset. Këta i kanë votuar reformat sepse nuk kanë dashur të kenë siklete me tepsinë. Ne kemi qenë bashkë në një proces që shënon kthesë historike për shtetbërjen në funksion të integrimit në BE.
Ilva Tare: Gramoz Ruçi ka folur për shkarkimin…
Edi Rama: Unë jam i fokusuar tek 25 qershori. Në Tiranë për shembull ata që janë autoktonë apo të ardhur për të ndërtuar jetën e tyre këtu të votojnë si kryeqytetas për punët e mrekullueshme që po bëjmë me Lali Erin.
Edi Rama: Sa më shumë jam në këtë detyrë, aq më shumë e kuptoj Fatos Nanon
Ilva Tare: Çfarë biseduat me Fatos Nanon?
Edi Rama: Me Fatos Nanon bisedoj prej kohësh. Sa më shumë jam në këtë detyrë, aq më shumë e kuptoj Fatos Nanon.
Ilva Tare: Kuptoni edhe veten tuaj për sjelljen ndaj tij?
Edi Rama: Nuk kam ardhur këtu të bëj autokritikë në organizatën bazë, megjithëse e keni sfondin e kuq mbrapa, por nuk më dukeni si sekretare partie sepse keni pamjen dhe veshjen shumë bashkëkohore. Kur nuk je kryeministër, shumë gjëra të duket sikur i kupton, por nuk i kupton. Kur bëhesh fillon e kupton që gjërat janë ndryshe. Bisedat me Fatosin janë shumë interesante, për faktin se është si puna e atij kapitenit të anijes që preferon të rrijë në breg dhe shikon të tjerët që merren me anijen por që i di anijes shumë sekrete. Bëhet një bisedë shumë njerëzore dhe me shumë vlerë.
ILva Tare: Ka ambicie për timonin e anijes zt.Nano?
Edi Rama: Timoni është për PS. Ka qenë timonier për një kohë të gjatë për më tepër ai di t’i japë makinës, unë s’di t’i jap makinës.
Edi Rama: Na ndihmoni të hapim një epokë për administratën
Ilva Tare: Çfarë do të konsideroni humbje në këto zgjedhje? Mos daljen e Partisë Socialiste forcë e parë apo mos arritjen e 71 mandateve?
Edi Rama: Unë do të konsideroj humbje për shqiptarët nëse nuk do të bashkohen për të krijuar kushtet që në këto 4 vite të bëjmë administratën që meritojnë. Që Hipoteka të mos jetë indulgjencë partiake, Patenta të mos jetë nderë partie, kolaudimi i makinës të mos jetë i lidhur me kolaudimin e partisë. Subvencionet të mos jepen se është fermeri i majtë apo i djathtë. Duan të çlirohen nga kjo, unë jam gati ta marrë përgjegjësinë. Në qoftë se ne fitojmë zgjedhjet, unë do të jem kryeministër.
Ilva Tare: Qoftë edhe pa 71 mandate?
Edi Rama: Fituesi i zgjedhjeve. Mund të bëj vakti që të bashkohen të tjerët pa qenë ne. Çdo gjë bën vaki. Unë nuk i besoj këta fare kur bëjnë sikur zihen. Ne kemi një shans historik. Ne do të bëjmë punë të mira, por nuk do të bëjmë dot një reformë historike. Unë ju them shqiptarëve; nëse doni të çliroheni nga gjithë ky zuzarllëk në zyrat e shtetit, na ndihmoni të hapim këtë epokë. Nuk doni, vazhdoni ca me flamur blu, ca me të verdha dhe jeshile. Lëreni flamurin kuqezi aty ku është. Nuk e çojmë dot Shqipërinë në Bashkimin Evropian pa bërë këtë reformë. Ju vazhdoni të jeni të nëpërkëmbur siç ka ndodhur.
/Oranews.tv/
Të parët për lajmin e fundit. Ndiqni Oranews.tv në Facebook dhe në Twitter
als_Latn als_Latn als_Latn als_Latn als_Latn ita_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn ron_Latn als_Latn hau_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn ind_Latn als_Latn